
Mindfulness egy fenntarthatóbb világért? A tudatos jelenlét, a természettel való viszony, az öko-szorongás és a környezettudatos cselekvés kapcsolata

CÉLKITŰZÉSEK: Jelen kutatás célja, hogy a tudatos jelenlét, az öko-szorongás, a természettel való viszony és a környezettudatos cselekvés kapcsolatát feltárja saját mintán.
MÓDSZER: A kutatásom során 144 fő töltötte ki a tudatos jelenlét FFMQ-24 kérdőívét, a Természettel való viszony skála NR-6, az öko-szorongás EAQ-22 és a környezettudatos cselekvés PEB skála kérdéseit. Közülük 46-an férfiak (31,94%), 98-an nők (68,06%), az életkoruk átlaga 37,68 év (szórása 10,72 év). Meditációs gyakorlatot 80-an végeznek rendszeresen (55,56%), a maradék 64 nem végez (44,44%).
EREDMÉNYEK: Azon kitöltők, akik végeznek valamilyen meditációs gyakorlatot, magasabb értéket értek el a tudatosságot mérő FFMQ skálán, ezen belül is az Észlelés és a Reagálásmentesség alskála mutatott szignifikáns eltérést, azokkal szemben, akik nem végeznek meditációs gyakorlatot. Az FFMQ Ítéletmentesség jelzi előre az öko-aggodalmat, negatív együtthatóval. Az FFMQ-Észlelés skála jelezte előre a természettel való viszonyt, pozitív együtthatóval. Az FFMQ-Ítéletmentesség negatívan (de szakmailag alig értékelhető mértékben) jelzi előre a környezettudatos viselkedést az öko-aggodalom közvetítésével, az FFMQ-Észlelés viszont pozitívan, de gyengén jelzi előre közvetlen módon valamint a természettel való kapcsolat által közvetítve, és már szakmailag releváns mértékben a környezettudatos viselkedést.
KÖVETKEZTETÉSEK: A tudatos jelenlét ítéletmentesség alskálája esetén negatív kapcsolat mutatkozik a környezettudatos cselekedetekkel az öko-aggodalom közvetítésén keresztül. Az észlelés alskála esetén pozitív kapcsolatot láthatunk a környezettudatos cselekedettel a természettel való viszony mediáló szerepén keresztül. A kérdés, ami további vizsgálatot igényel, hogy a meditáció olyan eszköz-e, ami segít elérni az önmegvalósítás magasabb szintjeit azáltal, hogy az aggodalom és félelem alapú döntéseinket csökkenti, és növeli az együttérzés és szeretet alapú viselkedésünket.



